[Luister] ‘Getroud met rugby’-sepie binnekort op die kassieLouis van Niekerk en sy vrou. Foto: Louw Mulder Die gewilde reeks, Getroud met rugby, wat as dramareeks op kykNET te sien was, is vanaf 4 April elke weeksaand as nuwe sepie op die kassie. Die bekendstelling van dié sepie het laas week in Johannesburg in Gauteng plaasgevind. Karen Meiring, M-Net: Direkteur van Afrikaanse kanale, het gesê dié besluit het gevolg ná ’n deeglike tenderproses wat kykNET noukeurig oorweeg het. “Kykers se groot entoesiasme vir dié reeks het egter die deurslag gegee en uiteindelik was dit ’n eenparige besluit om hierdie gewilde drama in ’n sepie te omskep met halfuur lange episodes,” het sy gesê. Meiring het ook gesê sy is baie opgewonde oor die nuwe era van Getroud met rugby. “Rugby lê die meeste Suid Afrikaners so na aan die hart en daarom het dié sport ŉ leefwêreld rondom hom wat altyd relevante en boeiende stories sal vertel.” Deon Opperman, wat die dramareeks in ŉ sepie omskep het, vertel verskeie elemente, soos onder meer buiteskote, maak die sepie anders as ander sepies op die kassie. “Ons vertel die storielyne vinniger wat verseker dat die storie meer intens is en asof dit die regte lewe is. Alles en almal is ook vreeslik glansryk,” het hy gesê. Opperman vertel kykers kan boeiende stories verwag. “Kykers kan uitsien na ingrypende stories, liefdesdriehoeke, aktualiteit en natuurlik pragtige lywe,” het hy geskerts. Althus Theart, wat die rol van Faffa vertolk, sê daar is egter ook verskeie ooreenkomste met die karakters en die storielyn. “Dis ŉ dramareeks wat hom vermom het as ŉ sepie. Dieselfde intriges en dramas kan verwag word met nuwe gesigte en lekker nuwe storielyne. Dis dieselfde reeks wat aangebied word as sepie.” Nadia Beukes, wat die rol van Iva vertolk, sê ŉ sepie oor rugby is so eie aan Afrikaans en Afrikaners en daarom sal dié storie ŉ treffer wees. “ŉ Sepie oor rugby is nog nie gedoen nie. Dis iets wat so eie is aan Suid-Afrika en aan Afrikaans. Dit is ‘geskiedenis’ en ek sien daarna uit.” Getroud met rugby is van 4 April om 18:30 elke weeksaand op kykNET, DStv-kanaal 144, te sien.